TPOLY จ่อขายหุ้น TPCH ออกอีก 9.35% ราคาไม่ต่ำกว่า 16.40 บ./หุ้น
บอร์ด TPOLY ไฟเขียวขายหุ้น TPCH ออกอีก 9.35% ราคาไม่ต่ำกว่า 16.40 บ./หุ้น
19 ต.ค. 2558

นางกนกทิพย์ จันทร์พลังศรี รองกรรมการผู้จัดการอาวุโส กลุ่มงานบัญชีและการเงิน บริษัท ไทยโพลีคอนส์ จำกัด (มหาชน) หรือ TPOLY เปิดเผยว่า ที่ประชุมคณะกรรมการบริษัท เมื่อวันที่ 19 ตุลาคม 2558 ได้มีมติอนุมัติให้บริษัทขายหุ้นบางส่วนของ บริษัท ทีพีซี เพาเวอร์ โฮลดิ้ง จำกัด (มหาชน) หรือ TPCH (ซึ่งเป็นบริษัทย่อยของบริษัท)ที่บริษัทถืออยู่อีกจำนวน 37,500,000 หุ้น คิดเป็นสัดส่วน 9.35% ของหุ้นที่จำหน่ายได้แล้วทั้งหมดของ TPCH ให้แก่นักลงทุนที่สนใจโดยตรง และขายผ่านระบบการซื้อขายของตลาดหลักทรัพย์แห่งประเทศไทย
ทั้งนี้ ราคาเสนอขายในแต่ละคราวอาจไม่เท่ากันขึ้นอยู่กับสภาวะตลาด และความสนใจของนักลงทุน โดยราคาเสนอขายในแต่ละคราวจะไม่ต่ำกว่าหุ้นละ 16.40 บาท (ราคาขายหุ้น TPCH ล่าสุดที่บริษัทได้มีการขายหุ้น TPCH ไป) หรือราคามูลค่ายุติธรรมของหุ้นของ TPCH ที่ประเมินโดยที่ปรึกษาการเงินอิสระแล้วแต่ราคาใดจะสูงกว่า
อนึ่ง เมื่อวันที่ 30 กันยายน 2558 บริษัทได้ขายหุ้น TPCH ไปแล้วเป็นจำนวน 2,500,000 หุ้น หรือคิดเป็นสัดส่วน 0.62% ของหุ้นที่จำหน่ายได้แล้วทั้งหมดของ TPCH (บริษัทได้เปิดเผยข้อมูลต่อตลาดหลักทรัพย์ฯ แล้วเมื่อวันที่ 1 ต.ค.58)
ดังนั้น ภายหลังการขายหุ้นในครั้งนี้ TPOLY จะถือหุ้นใน TPCH จำนวน 165,549,960 หุ้น หรือคิดเป็นสัดส่วน 41.26% ของหุ้นที่จำหน่ายได้แล้วทั้งหมดของ TPCH ทั้งนี้ ภายหลังการขายหุ้นในครั้งนี้แล้ว บริษัทยังไม่มีแผนที่ลดสัดส่วนการถือหุ้นลงอีกในอนาคตอันใกล้นี้ เนื่องจากบริษัทมีนโยบายที่จะรักษาสัดส่วนการถือหุ้นใน TPCH ไม่ต่ำกว่า 40% ของหุ้นที่จำหน่ายได้แล้วทั้งหมดของ TPCH